KIRJALLINEN KYSYMYS E-1084/02 esittäjä(t): Bart Staes (Verts/ALE) komissiolle. Deurganck-satama-altaan rakentamisen jatkaminen ja Flanderin viranomaisten ilmoittamat korvaavat toimenpiteet.



Virallinen lehti nro 092 E , 17/04/2003 s. 0037 - 0039



KIRJALLINEN KYSYMYS E-1084/02 esittäjä(t): Bart Staes (Verts/ALE) komissiolle (18. huhtikuuta 2002) Aihe: Deurganck-satama-altaan rakentamisen jatkaminen ja Flanderin viranomaisten ilmoittamat korvaavat toimenpiteet Flanderin parlamentti hyväksyi 14. joulukuuta 2001 asetuksen, jossa todettiin, että Deurganck-satama-altaan rakentamisen Schelde-joen vasemmalle rannalle ja sen toimintakuntoon saattamisen edellyttämät työt, muutokset ja järjestelyt ovat strategisesti tärkeät ja suuren yleisen edun mukaiset (Belgian valtion virallinen lehti, 20. joulukuuta 2001). Luontotyyppidirektiivin 92/43/ETY(1) 6 artiklan 2, 3 ja 4 kohdan soveltamiseksi päätettiin seuraavista korvaavista toimenpiteistä: a) valvotulla tulvatasanteella sijaitseva niittylintualue Kruibeke-Bazel-Rupelmonden alueella, b) Paardenschor, c) Paardenschorin tasalla oleva puro, d) makean veden puro puskurialueella (lounainen B), e) Drydijck-lampi ekologinen puskurialue mukaan lukien, f) Doelpolder noord (V) -hakualueella ja väliaikaisella niittylintualueella Putten west (ZTA) sijaitsevat niittylintualueet, g) Flanderin viranomaisten omistamien polderipalstojen ekologisen laadun parantaminen, h) Putten Plas -alueella ja muilla Z2-alueilla sijaitsevien lampien väliaikainen ja pysyvä huolto ja i) tilapäisten valumakenttien rakentaminen Zwijndrechtin, ex-Doeldokin ja Z2:n alueille. Asetuksen 4 artiklassa säädetään, että Flanderin hallituksen on ennen tarpeellisten rakennuslupien myöntämistä varmistettava, että ympäristövaikutusten arviointia koskevaa direktiiviä 85/337/ETY(2), lintudirektiivin 79/409/ETY(3) 3 ja 4 artiklaa ja luontotyyppidirektiivin 92/43/ETY 6 artiklan 2, 3 ja 4 kohtaa sovelletaan asianmukaisesti. Lintudirektiivin 79/409/ETY 3 ja 4 artiklaa ja luontotyyppidirektiivin 92/43/ETY 6 artiklan 4 kohtaa sovellettaessa velvoitetaan kaupunkirakentamisen lupia hakevat tekemään kaiken tarpeellisen korvaavien toimenpiteiden toteuttamiseksi ja sen varmistamiseksi, että Natura 2000:n yleinen ympäristö säilytetään. Flanderin parlamentti on tällä välin vahvistanut 29. maaliskuuta 2002 ne kaupunkirakentamista koskevat luvat, jotka Flanderin hallitus myönsi 18. maaliskuuta 2002 soveltaessaan 14. joulukuuta 2001 annettua asetusta. Voiko Euroopan komissio kertoa, katsooko se, että Flanderin viranomaiset ovat näin ollen täyttäneet asianmukaisesti yhteisön lainsäädännössä sille tässä asiassa asetetut vaatimukset? Riittävätkö korvaavat toimet yhteensä luontotyyppidirektiivissä asetettujen vaatimusten täyttämiseen? Jos vastaus on kielteinen, voiko komissio kertoa, mihin toimiin olisi ryhdyttävä Euroopan unionin asettamien vaatimusten täyttämiseksi? (1) EYVL L 206, 22.7.1992, s. 7. (2) EYVL L 175, 5.7.1985, s. 40. (3) EYVL L 103, 25.4.1979, s. 1. Margot Wallströmin komission puolesta antama vastaus (4. kesäkuuta 2002) Komissiolle on tiedotettu parlamentin jäsenen esille ottamista seikoista Flanderin alueviranomaisten kanssa 26. lokakuuta 2001 pidetyssä kokouksessa sekä Flanderin viranomaisilta tämän kokouksen jälkeen saaduilla asiakirjoilla. Komissio toteaa, että parlamentin jäsenen mainitsema korvausohjelma liittyy selvitykseen, joka käynnistettiin kahden satama-altaan (Verrebroeck ja Deurganck) rakentamista erityissuojelualueelle Schorren en Polders van de Beneden-Schelde koskevien valitusten johdosta. Flanderin viranomaiset ovat tiedottaneet komissiolle 14. joulukuuta hyväksytystä asetuksesta, jonka mukaan Deurganck-satama-altaan rakentamisen Schelde-joen vasemmalle rannalle ja sen toimintakuntoon saattamisen edellyttämät työt, muutokset ja järjestelyt ovat strategisesti tärkeitä ja yleisen edun mukaisia. Komissio on saanut tietää flaaminkielisen sähköisen lehdistöpalvelun kautta, että rakennuslupa Deurganck-satama-altaan rakentamisen jatkamiseksi on 14. joulukuuta 2001 annetun asetuksen nojalla myönnetty 18. maaliskuuta 2002. Komission näkemyksen mukaan tapauksissa, joissa pakottavista yleiseen etuun liittyvistä syistä toteutettavat julkiset työt vaikuttavat haitallisesti Natura 2000 -kohteeseen eikä niille löydetä vaihtoehtoa, luvanhakijat velvoitetaan tekemään kaikki tarpeellinen korvaavien toimenpiteiden toteuttamiseksi ja sen varmistamiseksi, että Natura 2000:n yleinen johdonmukaisuus säilytetään. Komissio huomauttaa, että Flanderin viranomaisten ehdottamat ja parlamentin jäsenen mainitsemat korvaavat toimet ovat suunnitteluvaiheessa samoin kuin muut korvaavat toimet, joita on jo ehdotettu samojen tapausten yhteydessä. Yleisesti ottaen mitään näistä korvaavista toimista ei ole vielä toteutettu, ja tähän päivään mennessä komissio ei ole saanut tietoa niiden toteuttamiseen tähtäävien töiden aloittamisesta.